b'\n_START_ARTICLE_\nDarmst\xc3\xa4dter Ferienkurse\n_START_PARAGRAPH_\nDarmst\xc3\xa4dter Ferienkurse \xe2\x80\x93 mere pr\xc3\xa6cist Internationale Ferienkurse f\xc3\xbcr Neue Musik \xe2\x80\x93 finder sted hvert andet \xc3\xa5r over nogle uger i den tyske by Darmstadt, hvor komponister og instrumentalister i seminarer og koncerter forel\xc3\xa6ser og formidler de nyeste str\xc3\xb8mninger inden for ny musik. Denne tradition blev grundlagt 1946 af Wolfgang Steinecke, som da var "Kulturreferent" og leder af afdelingen for kultur i Darmstadt. Han var leder til sin d\xc3\xb8d i 1961 og blev afl\xc3\xb8st af Ernst Thomas (1962-1982), Friedrich Hommel (1981-1994), Solf Schaefer og senest (2009) Thomas Sch\xc3\xa4fer._NEWLINE_Indtil 1970 fandt denne sommeskole sted hvert \xc3\xa5r i ca. 12 dage, derefter kun hvert andet \xc3\xa5r over to til tre uger._NEWLINE_Kurserne blev blandt andet grundlagt p\xc3\xa5 grund af det eftersl\xc3\xa6b eller opdateringsbehov der skyldtes at den internationale udvikling efter 1933 blev forholdt tyskerne under nationalsocialisternes systematiske undertrykkelse af s\xc3\xa5danne tendenser. De f\xc3\xb8rste \xc3\xa5r gik s\xc3\xa5ledes med at indhente det fors\xc3\xb8mte, og mange v\xc3\xa6rker af blandt andre Arnold Sch\xc3\xb6nberg, Anton Webern, Igor Stravinskij og B\xc3\xa9la Bart\xc3\xb3k blev for f\xc3\xb8rste gang fremf\xc3\xb8rt i Tyskland med mange \xc3\xa5rs forsinkelse._NEWLINE_Efter anden verdenskrig var kurserne det f\xc3\xb8rste virksomme forum for den samtidige musik i Tyskland og blev ved de regelm\xc3\xa6ssige bes\xc3\xb8g af folk som Theodor W. Adorno, Ren\xc3\xa9 Leibowitz, Heinz-Klaus Metzger og senere Carl Dahlhaus til en institution for avanceret komposition. Is\xc3\xa6r bes\xc3\xb8g af "skaberne af den nye musik" som Edgard Var\xc3\xa8se, Olivier Messiaen, Ernst Krenek og John Cage, der i kompositionskurser fremlagde deres \xc3\xa6stetik s\xc3\xa6rdeles detaljeret, var yderst frugtbar og f\xc3\xb8rte til denne institutions internationale betydning._NEWLINE_Kurserne fik ogs\xc3\xa5 deres pr\xc3\xa6g ved komponister som Karlheinz Stockhausen, Pierre Boulez og Luigi Nono (senere Helmut Lachenmann og Brian Ferneyhough) der i kraft af deres radikale t\xc3\xa6nkem\xc3\xa5de og deres teoridannelse bestemte diskussionen om den musikalske avantgarde \xe2\x80\x93 og tilstanden for den samtidige komposition (ty. den Stand zeitgem\xc3\xa4\xc3\x9fen Komponierens). De blev senere p\xc3\xa5 en neds\xc3\xa6ttende m\xc3\xa5de karakteriseret som "Darmstadt-skolen"._NEWLINE__NEWLINE_En af de ledende figurer, Franco Evangelisti, udtalte ogs\xc3\xa5 kritik af den dogmatiske "ortodoksi", som visse nidk\xc3\xa6re tilh\xc3\xa6ngere udtrykte, og kaldte dem for det "dodekafoniske politi".'